ไจกาจะให้กู้ทวาย
นายอากิฮิโกะ ทานากะ ประธานองค์การความร่วมมือระหว่างประเทศของญี่ปุ่น (ไจกา) ได้เข้าพบ น.ส.ยิ่งลักษณ์ ชินวัตร นายกรัฐมนตรี โดยประธานไจกาได้แสดงความสนใจร่วมลงทุนพัฒนาเขตเศรษฐกิจพิเศษทวาย ซึ่งเป็นความร่วมมือระหว่างไทยเมียนมาร์ โดยเฉพาะโครงการเร่งด่วน 8 ด้าน เช่น ท่าเรือน้ำลึก นิคมอุตสาหกรรม โรงไฟฟ้า และรถไฟความเร็วสูง
1 ธ.ค. 2555

นายอากิฮิโกะ ทานากะ ประธานองค์การความร่วมมือระหว่างประเทศของญี่ปุ่น (ไจกา) ได้เข้าพบ น.ส.ยิ่งลักษณ์ ชินวัตร นายกรัฐมนตรี โดยประธานไจกาได้แสดงความสนใจร่วมลงทุนพัฒนาเขตเศรษฐกิจพิเศษทวาย ซึ่งเป็นความร่วมมือระหว่างไทยเมียนมาร์ โดยเฉพาะโครงการเร่งด่วน 8 ด้าน เช่น ท่าเรือน้ำลึก นิคมอุตสาหกรรม โรงไฟฟ้า และรถไฟความเร็วสูง 
นพ.ทศพร เสรีรักษ์ โฆษกประจำสำนักนายกรัฐมนตรี ระบุว่า ไจกา ยืนยันว่า จะสนับสนุนการลงทุนในเขตเศรษฐกิจพิเศษทวาย โดยสนับสนุนเอกชนญี่ปุ่นเข้าร่วมลงทุนในโครงการต่างๆ แต่ไม่มีการระบุชัดเจนว่า ไจกาจะสนับสนุนวงเงินกู้ในการพัฒนาพื้นที่นี้จำนวนเท่าใด 
ไจกายังได้ขอให้รัฐบาลไทยสนับสนุนบริษัทเอกชนญี่ปุ่นเข้าร่วมประมูลโครงการการบริหารจัดการน้ำ ซึ่งนายกฯ ยืนยันว่า ไทยจะพิจารณาอย่างเป็นธรรม โดยเน้นความสำคัญของการถ่ายทอดเทคโนโลยีเป็นหลัก
ทั้งนี้ นายกฯ ยังได้ขอให้ไจกาแบ่งปันประสบการณ์การพัฒนาพื้นที่บริเวณสถานีรถไฟความเร็วสูงให้เป็นย่านการค้าและธุรกิจ ที่จะสร้างความเจริญให้ชุมชนที่อยู่ในพื้นที่โดยรอบสถานี เพราะไทยมีแผนลงทุนโครงการรถไฟความเร็วสูงในเร็วๆนี้ ซึ่งไจกาตกลงที่จะส่งผู้เชี่ยวชาญมาให้คำปรึกษาฝ่ายไทย
อย่างไรก็ตาม ประธานไจก้า เน้นย้ำว่าไทยเป็นฐานการผลิตที่สำคัญของญี่ปุ่น และ ไจก้าเห็นพ้องว่าไทยและญี่ปุ่นน่าจะมีส่วนร่วมกันในการพัฒนาบุคคลากรเพื่อป้อนอุตสาหกรรมต่างๆ ในระยะยาว เช่น การสร้างความร่วมมือระหว่างภาคเอกชนและสถาบันการศึกษาที่จะยกระดับบุคลากรด้านวิศวกรรมของไทย ทั้งในระดับปริญญาและอาชีวะศึกษา